作者：王沂孙
词牌/韵律：一萼红

paragraphs: 小庭深。
有苍苔老树，风物似山林。
侵户清寒，捎池急雨，时听飞过啼禽。
扫荒径、残梅似雪，甚过了、人日更多阴。
压酒人家，试灯天气，相次登临。
犹记旧游亭馆，正垂杨引缕，嫩草抽簪。
罗带同心，泥金半臂，花畔低唱轻斟。
又争信、风流一别，念前事、空惹恨沈沈。
野服山筇醉赏，不似如今。